62022TJ0623_RES
Kawża T-623/22
SDvsL-Aġenzija Ewropea għall-Mediċini
Sentenza tal-Qorti Ġenerali (Ir-Raba’ Awla Estiża) tad-19 ta’ Novembru 2025
“Aċċess għal dokumenti – Regolament (KE) Nru 1049/2001 – Dokumenti tal-EMA dwar il-vaċċin abbażi tal-mARN kontra l-COVID-19 Comirnaty – Awtorizzazzjoni kundizzjonali ta’ tqegħid fis-suq – Obbligi speċifiċi – Tweġibiet mogħtija mid-detentur tal-awtorizzazzjoni lill-EMA – Rifjut parzjali ta’ aċċess – Komunikazzjoni ta’ dokumenti parzjalment oskurati wara l-komunikazzjoni tad-deċiżjoni kkontestata – Rikors għal annullament – Terminu għall-preżentata ta’ rikors – Ammissibbiltà – Interess ġuridiku – Deċiżjoni ta’ rettifika – Tmiem tas-suġġett tat-tilwima – Ma hemmx lok li tingħata deċiżjoni – Protezzjoni tal-interessi kummerċjali ta’ terz – Dokument imxerred fuq l-internet b’konsegwenza ta’ attakk ċibernetiku – Interess pubbliku superjuri”
Rikors għal annullament – Termini – Bidu tad-dekorrenza – Data tal-komunikazzjoni tad-deċiżjoni – Data li fiha l-att sar magħruf – Talba ta’ aċċess għal dokumenti – Dokumenti li joriġinaw minn terz – Deċiżjoni ta’ żvelar ikkomunikata, mingħajr komunikazzjoni immedjata jew awtomatika tad-dokumenti – Żvelar tad-dokumenti wara l-konsultazzjoni tat-terz u wara proċedura ta’ rikors eventwali ppreżentata minnu quddiem il-qorti tal-Unjoni – Terminu li jibda jiddekorri fid-data ta’ komunikazzjoni effettiva tad-dokumenti
(is-sitt paragrafu tal-Artikolu 263 u t-tielet subparagrafu tal-Artikolu 297(2) TFUE; Regolament tal-Parlament Ewropew u tal-Kunsill Nru 1049/2001, Artikolu 4(4))
(ara l-punti 19, 20, 24 u 25)
Rikors għal annullament – Persuni fiżiċi jew ġuridiċi – Interess ġuridiku – Rikors ippreżentat kontra deċiżjoni ta’ aġenzija tal-Unjoni li tagħti biss aċċess parzjali għad-dokumenti mitluba – Żvelar preċedenti ta’ ċerta data fl-okkażjoni ta’ talba għal aċċess għal dokumenti mressqa minn terz – Oskuramenti miżmuma fir-rigward ta’ data oħra – Żamma tal-interess ġuridiku
(ir-raba’ paragrafu tal-Artikolu 4 TFUE; Regolament tal-Parlament Ewropew u tal-Kunsill Nru 1049/2001, Artikolu 10(1) u (2))
(ara l-punti 29 sa 31, u 34 sa 36)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Obbligu li ssir talba għal aċċess b’mod suffiċjentement preċiż – Obbligu għal min iressaq it-talba li jiżgura ruħu mill-komunikazzjoni tad-dokumenti mitluba – Obbligu li tiġi ddefinita l-portata tat-talba konfermatorja ta’ aċċess
(Regolament tal-Parlament Ewropew u tal-Kunsill Nru 1049/2001, Artikoli 7 u 8)
(ara l-punti 52 sa 54)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-interessi kummerċjali ta’ terz – Rifjut ta’ aċċess – Obbligu ta’ motivazzjoni – Portata – Prova tal-eżistenza ta’ riskju raġonevolment prevedibbli u mhux purament ipotetiku ta’ preġudizzju għal interess protett
(Regolament tal-Parlament Ewropew u tal-Kunsill Nru 1049/2001, premessa 11 u l-ewwel inċiż tal-Artikolu 4(2))
(ara l-punti 72 sa 75, u 145)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-interessi kummerċjali ta’ terz – Kamp ta’ applikazzjoni – Data oskurata li tikkorrispondi għar-riżultati, fil-forma ta’ numri, ta’ testijiet marbuta mal-karatterizzazzjoni tas-sustanza attiva ta’ vaċċin kontra l-COVID 19 u għall-parametri użati għal dawn it-testijiet – Informazzjoni kummerċjali sensittiva li tista’ tippreġudika l-protezzjoni tal-interessi kummerċjali – Inklużjoni
(Regolament tal-Parlament Ewropew u tal-Kunsill Nru 1049/2001, premessa 11 u l-ewwel inċiż tal-Artikolu 4(2))
(ara l-punti 81 sa 87, u 99)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-interessi kummerċjali – Interess pubbliku superjuri li jiġġustifika l-iżvelar ta’ dokumenti – Invokazzjoni tal-prinċipju ta’ transparenza – Neċessità li jiġu invokati kunsiderazzjonijiet partikolari b’rabta mal-każ inkwistjoni
(Regolament tal-Parlament Ewropew u tal-Kunsill Nru 1049/2001, Artikolu 4(2))
(ara l-punti 169 sa 172, 175, 183 sa 186, 190, u 191)
Sunt
Adita b’rikors għal annullament li hija ċaħdet, il-Qorti Ġenerali, minn naħa, tat deċiżjoni dwar il-kwistjoni tal-aċċess għal dokumenti li jinkludu data sensittiva dwar il-manifattura tal-vaċċin Comirnaty kontra l-COVID‑19 kif ukoll dwar l-eżistenza possibbli ta’ interess pubbliku superjuri għall-iżvelar ta’ din id-data. Min-naħa l-oħra, hija għamlet preċiżazzjonijiet dwar il-bidu tad-dekorrenza tat-terminu għall-preżentata ta’ rikors għal annullament kontra deċiżjoni indirizzata mill-EMA bi tweġiba għal talba għal aċċess għal dokumenti, fid-dawl tal-proċedura partikolari ta’ konsultazzjoni prevista fl-Artikolu 4(4) tar-Regolament Nru 1049/2001.
F’Diċembru 2020, il-Kummissjoni Ewropea adottat deċiżjoni ta’ implimentazzjoni dwar l-għoti ta’ awtorizzazzjoni kundizzjonali ta’ tqegħid fis-suq għall-prodott mediċinali għall-użu mill-bniedem Comirnaty - tilqima tal-mRNA (b’nucleoside modifikat) kontra l-COVID‑19 (
1
).
Din l-awtorizzazzjoni nħarġet lil BioNTech Manufacturing GmbH (iktar ’il quddiem “BioNTech”) bil-kundizzjoni li jiġu osservati ċerti obbligi speċifiċi. Skont l-ewwel wieħed minn dawn l-obbligi, BioNTech kellha tipprovdi data addizzjonali sabiex tikkompleta l-karatterizzazzjoni tas-sustanza attiva u tal-prodott finali inkwistjoni.
Fit‑28 ta’ Diċembru 2021, ir-rikorrent bagħat talba għal aċċess għal dokumenti (
2
) lill-Aġenzija Ewropea għall-Mediċini (EMA), li kienet tirrigwarda, b’mod partikolari, il-parti (a) tal-ewwel obbligu speċifiku msemmi iktar ’il fuq (iktar ’il quddiem is-“SO1(a)”). Bi tweġiba għal din it-talba għal aċċess, l-EMA indikat li kienet identifikat tliet dokumenti (iktar ’il quddiem id-“dokumenti kontenzjużi”).
Fit‑8 ta’ April 2022, wara li kkonsultat lil BioNTech dwar l-iżvelar tad-dokumenti kontenzjużi (
3
), l-EMA indikat lir-rikorrent li kien ser jingħatalu aċċess parzjali għalihom (iktar ’il quddiem id-“deċiżjoni inizjali ta’ aċċess”). Fid‑29 ta’ April 2022, l-EMA kkomunikat lir-rikorrent id-dokumenti kontenzjużi, li l-kontenut tagħhom kien ġie parzjalment oskurat. Fix-xahar ta’ wara, ir-rikorrent ressaq talba konfermatorja intiża sabiex jikseb l-iżvelar sħiħ tad-dokumenti kontenzjużi.
Permezz ta’ ittra tal‑21 ta’ Lulju 2022, l-EMA wieġbet lir-rikorrent li, wara eżami mill-ġdid tad-deċiżjoni inizjali ta’ aċċess, id-dokumenti kontenzjużi setgħu jiġu żvelati b’mod usa’, iżda li oskurament parzjali tal-kontenut tagħhom kien għadu neċessarju sabiex jiġu protetti l-interessi kummerċjali ta’ BioNTech (
4
) (iktar ’il quddiem id-“deċiżjoni kkontestata”). Fit‑8 ta’ Awwissu 2022, wara li informat lil BioNTech bl-intenzjoni tagħha f’dan is-sens, l-EMA bagħtet lir-rikorrent id-dokumenti kontenzjużi, parzjalment oskurati.
Kien f’dawn iċ-ċirkustanzi li r-rikorrent adixxa lill-Qorti Ġenerali b’rikors għall-annullament tad-deċiżjoni kkontestata, ippreżentat fis‑7 ta’ Ottubru 2022.
Matul il-proċedura, ir-rikorrent indika lill-Qorti Ġenerali li huwa kien sab, permezz ta’ riċerka każwali fuq l-internet, informazzjoni li setgħet kienet simili għad-data oskurata fid-dokumenti kontenzjużi. Bi tweġiba, l-EMA spjegat li din l-informazzjoni kienet tikkorrispondi, parzjalment, għal dik li kienet tinsab f’rapport ta’ evalwazzjoni li hija kienet diġà żvelat f’Lulju 2022, wara talba għal aċċess għal dokumenti mressqa minn terz.
Għaldaqstant, wara li rrikonoxxiet li din l-informazzjoni kienet diġà daħlet fid-dominju pubbliku fil-mument tal-adozzjoni tad-deċiżjoni kkontestata u għalhekk kellha tiġi kkomunikata lir-rikorrent, l-EMA rrettifikat id-deċiżjoni kkontestata billi aċċettat li tikkomunikalu d-data li kienet diġà ġiet żvelata, filwaqt li żammet l-oskuramenti l-oħra fid-dokumenti kontenzjużi għar-raġunijiet invokati fid-deċiżjoni kkontestata.
Il-kunsiderazzjonijiet tal-Qorti Ġenerali
Fl-ewwel lok, fir-rigward tar-regoli applikabbli għall-kalkolu tat-terminu ta’ rikors għal annullament, il-Qorti Ġenerali osservat li d-data li għandha tittieħed inkunsiderazzjoni biex jiġi ddeterminat il-punt li minnu jibda jiddekorri tali terminu għandha tkun dik tal-komunikazzjoni tal-att inkwistjoni meta dan jindika destinatarju (
5
). Deċiżjoni tiġi debitament ikkomunikata meta d-destinatarju tagħha jiġi informat biha u meta dan jitqiegħed f’pożizzjoni li jieħu konjizzjoni tagħha.
F’dan il-każ, l-EMA timplimenta proċedura partikolari konformement mal-Artikolu 4(4) tar-Regolament Nru 1049/2001, meta hija jkollha l-intenzjoni tadotta deċiżjoni dwar talba għal aċċess għal dokumenti li joriġinaw minn terz. F’tali ipoteżi, hija tinforma lit-terz ikkonċernat dwar id-deċiżjoni tagħha li tiżvela ċerta informazzjoni kif ukoll dwar ir-rimedji possibbli kontra dan l-iżvelar. Konsegwentement, il-persuna kkonċernata jkollha terminu ta’ għaxart ijiem ta’ xogħol biex tinforma bl-intenzjoni tagħha li tikkontesta l-iżvelar mistenni quddiem il-Qorti Ġenerali, f’liema każ l-EMA toqgħod lura milli tikkomunika d-dokumenti sal-eżitu tal-proċedura ta’ rikors. Barra minn hekk, meta hija tinforma lil min iressaq it-talba bid-deċiżjoni tagħha dwar it-talba għal aċċess, din il-komunikazzjoni la ġġib magħha komunikazzjoni immedjata u lanqas komunikazzjoni awtomatika tad-dokumenti mitluba.
Għaldaqstant, meta l-EMA tinforma lil min iressaq it-talba bid-deċiżjoni tagħha dwar it-talba għal aċċess għal dokumenti, il-komunikazzjoni tad-dokumenti kontenzjużi la tkun immedjata u lanqas awtomatika u, għaldaqstant, ir-rikorrent ikun jista’ jitqies li ġie għalkollox informat bid-deċiżjoni biss ladarba d-dokumenti kontenzjużi effettivament ikunu ġew ikkomunikati lilu.
F’dan il-kuntest partikolari, il-Qorti Ġenerali ddeċidiet li, fil-każ inkwistjoni, it-terminu għall-preżentata tar-rikors għal annullament kontra d-deċiżjoni kkontestata effettivament kien beda jiddekorri l-iktar kmieni mid-data tal-komunikazzjoni tad-dokumenti kontenzjużi lir-rikorrent, b’tali mod li dan kien ammissibbli fir-rigward tat-terminu previst mis-sitt paragrafu tal-Artikolu 263 TFUE.
Fit-tieni lok, il-Qorti Ġenerali eżaminat il-kwistjoni tas-suġġett tat-talba għal aċċess għal dokumenti. F’dan il-każ, ir-rikorrent ilmenta li l-EMA ma kkomunikatlux rapporti ta’ kull xahar dwar is-SO1(a).
Il-Qorti Ġenerali fakkret li l-applikazzjoni ta’ proċedura amministrattiva f’żewġ fażijiet kienet prevista sabiex jiġi żgurat ir-rispett sħiħ tad-dritt għal aċċess tal-pubbliku għad-dokumenti tal-istituzzjonijiet tal-Unjoni Ewropea (
6
). Din il-proċedura hija intiża li tippermetti, minn naħa, ipproċessar rapidu u faċli tat-talbiet għal aċċess għad-dokumenti tal-istituzzjonijiet ikkonċernati kif ukoll, min-naħa l-oħra, b’mod prijoritarju, soluzzjoni bonarja tat-tilwim li potenzjalment jista’ jqum.
Sabiex din il-proċedura f’żewġ stadji tkun tista’ tilħaq l-għan tagħha, jeħtieġ li l-istituzzjoni, il-korp jew l-organu tal-Unjoni li quddiemu titressaq talba konfermatorja jkun jista’ jibbaża ruħu fuq it-termini ta’ din it-talba sabiex jiddetermina liema huma d-dokumenti li min iressaq it-talba jixtieq li jiġu żvelati wara l-adozzjoni ta’ deċiżjoni inizjali ta’ aċċess. Għaldaqstant, kull min iressaq talba għandu jiżgura ruħu li d-dokumenti li tagħhom huwa talab l-iżvelar ikunu effettivament ġew ikkomunikati lilu wara t-talba inizjali tiegħu u li jiddefinixxi l-portata tat-talba konfermatorja tiegħu fid-dawl ta’ dan.
Fil-każ inkwistjoni, fid-dawl tar-riferiment espliċitu u ċar għar-rapporti ta’ kull xahar fid-dokumenti kkomunikati lir-rikorrent u tat-termini tat-talba konfermatorja tiegħu, li huma intiżi biss sabiex jikkontestaw l-oskuramenti fid-dokumenti kontenzjużi, il-Qorti Ġenerali qieset li r-rikorrent ma setax jikkritika lill-EMA talli llimitat l-eżami tagħha għal dawn l-oskuramenti sabiex tadotta d-deċiżjoni kkontestata, u talli ma kkomunikatlux ir-rapporti ta’ kull xahar li ma kinux imsemmija fihom.
Fit-tielet lok, il-Qorti Ġenerali tat deċiżjoni dwar in-natura tal-informazzjoni li fir-rigward tagħha nżamm l-oskurament. Wara li kkonsultat il-verżjoni sħiħa tad-dokumenti kontenzjużi, hija kkonstatat li l-informazzjoni li baqgħet oskurata kienet ikkostitwita minn riżultati fil-forma ta’ numri ta’ testijiet marbuta mal-karatterizzazzjoni tas-sustanza attiva u tal-prodott lest Comirnaty, kif ukoll informazzjoni dwar il-parametri użati sabiex jitwettqu dawn it-testijiet. Għalhekk, din hija informazzjoni ta’ natura teknika ħafna li nkisbet permezz tal-għarfien espert ta’ BioNTech.
Barra minn hekk, fid-deċiżjoni kkontestata, l-EMA spjegat li l-iżvelar ta’ tali informazzjoni jippermetti lil impriżi farmaċewtiċi kompetituri, li jużaw teknoloġija simili u li joperaw fl-istess qasam terapewtiku, jiksbu vantaġġ konkret billi jiffrankaw fuq l-isforzi xjentifiċi u r-riżorsi umani u ekonomiċi.
Konsegwentement, il-Qorti Ġenerali ddeċidiet li l-elementi esposti fid-deċiżjoni kkontestata kienu jiġġustifikaw li d-data oskurata inkwistjoni titqies li tikkostitwixxi informazzjoni kummerċjali sensittiva u kienu biżżejjed sabiex seta’ jiġi konkluż li kien jeżisti riskju raġonevolment prevedibbli u mhux purament ipotetiku li l-iżvelar ta’ din l-informazzjoni seta’ jippreġudika l-protezzjoni tal-interessi kummerċjali ta’ BioNTech.
Barra minn hekk, il-Qorti Ġenerali ppreċiżat li r-Regolament Nru 1049/2001 b’ebda mod ma kien jeżiġi li l-preġudizzju għall-interessi kummerċjali invokat jiġi kkwantifikat, u lanqas li l-EMA teżamina s-sitwazzjoni tas-suq sabiex tali preġudizzju jiġi kkwantifikat konkretament. Fil-fatt, huwa biżżejjed li dan ikun raġonevolment prevedibbli u mhux purament ipotetiku.
Fir-raba’ lok, fil-fehma tal-Qorti Ġenerali, fir-rigward tal-appartenenza possibbli tad-data oskurata għad-dominju pubbliku, is-sempliċi fatt li din id-data ġiet ipprovduta lill-EMA fil-kuntest ta’ talba għal awtorizzazzjoni kundizzjonali ta’ tqegħid fis-suq ma jistax ikollu l-konsegwenza li din id-data tappartjeni awtomatikament lid-dominju pubbliku. Tali affermazzjoni jkollha bħala konsegwenza li l-Artikolu 4 tar-Regolament Nru 1049/2001 jsir ineffettiv, sa fejn jipprevedi l-eċċezzjonijiet li jiġġustifikaw ir-rifjut ta’ aċċess għal dokumenti. L-istess japplika għall-fatt li d-data oskurata hija relatata mal-kwalità tal-vaċċin, sa fejn, bħal f’dan il-każ, din id-data hija relatata ma’ teknoloġija ġdida u hija ta’ natura kummerċjali kunfidenzjali.
Fil-ħames lok, il-Qorti Ġenerali vverifikat l-eżistenza possibbli ta’ interess pubbliku superjuri li seta’ jiġġustifika l-iżvelar tad-data oskurata inkwistjoni. F’dan ir-rigward, hija osservat li l-persuna li jkollha l-intenzjoni topponi raġuni għal rifjut ta’ żvelar għandha, minn naħa, tinvoka l-eżistenza ta’ interess pubbliku li jista’ jipprevali fuq din ir-raġuni. Min-naħa l-oħra, din il-persuna għandha turi preċiżament li l-iżvelar tad-dokumenti kkonċernati jikkontribwixxi b’mod konkret sabiex tiġi żgurata l-protezzjoni ta’ dan l-interess pubbliku sal-punt li l-prinċipju ta’ trasparenza jipprevali fuq il-protezzjoni tal-interessi li mmotivaw ir-rifjut ta’ żvelar, jiġifieri, fil-każ inkwistjoni, il-protezzjoni tal-interessi kummerċjali tad-detentur tal-awtorizzazzjoni kundizzjonali ta’ tqegħid fis-suq.
Għalkemm huwa min iressaq it-talba li għandu jinvoka b’mod konkret iċ-ċirkustanzi li jiġġustifikaw l-iżvelar ta’ data speċifika, tali rekwiżit ma jistax jiġi interpretat fis-sens li min iressaq it-talba għandu jindika fit-talba tiegħu għal aċċess ir-raġunijiet għalfejn qed iressaq tali talba. Min-naħa l-oħra, ma hijiex l-EMA li għandha teżamina ex officio kull element li seta’ jiġġustifika l-eżistenza ta’ interess pubbliku superjuri.
F’dan il-każ, ma kien hemm ebda dubju li pazjenti informati u l-ħtieġa li jiġu żgurati vaċċini siguri u ta’ kwalità kienu fl-interess pubbliku. Madankollu, ir-rikorrent b’ebda mod ma indika kif l-iżvelar parzjali tad-dokumenti kontenzjużi mill-EMA ma kienx jippermetti li dawn l-interessi jiġu ggarantiti b’mod suffiċjenti, minkejja li l-informazzjoni żvelata kienet diġà numeruża, minkejja li l-konklużjonijiet misluta fuq il-bażi ta’ din id-data fir-rigward tas-SO1(a) kienu ġew żvelati, u minkejja li d-data li baqgħet oskurata kienet relattivament limitata, preċiża u teknika. Barra minn hekk, wara l-ibbilanċjar tal-interessi kummerċjali speċifiċi ta’ BioNTech li kellhom jiġu protetti permezz tan-nuqqas ta’ żvelar tad-data kkonċernata u l-interess ġenerali li din id-data tiġi żvelata, l-EMA kienet esponiet, fid-deċiżjoni kkontestata, li l-iżvelar ta’ din id-data kien ikun utli biss għall-kompetituri diretti ta’ BioNTech.
Fl-aħħar lok, il-Qorti Ġenerali fakkret li huwa biss meta ċ-ċirkustanzi partikolari tal-każ jippermettu li jiġi kkunsidrat li l-prinċipju ta’ trasparenza huwa ta’ importanza partikolari li dan il-prinċipju jista’ jikkostitwixxi interess pubbliku superjuri li jista’ jipprevali fuq il-bżonn ta’ protezzjoni tal-interessi kummerċjali tal-impriżi u għalhekk li jiġġustifika l-iżvelar ta’ data oskurata.
Fil-każ ta’ prodotti mediċinali bħalma huwa l-vaċċin Comirnaty, li ġie żviluppat fil-kuntest eċċezzjonali tal-pandemija tal-COVID‑19, il-pubbliku għandu interess manifest li jiġi informat bl-elementi essenzjali tal-azzjoni tal-EMA fir-rigward tal-għoti ta’ awtorizzazzjoni kundizzjonali ta’ tqegħid fis-suq. Madankollu, l-eżistenza ta’ dan l-interess pubbliku ma tobbligax lill-EMA tagħti aċċess ġeneralizzat għal kull informazzjoni ddettaljata miksuba mid-detentur ta’ din l-awtorizzazzjoni fil-kuntest ta’ tali proċedura. Fil-fatt, tali aċċess ġeneralizzat jista’ jipperikola l-bilanċ li l-leġiżlatur tal-Unjoni ried jiżgura bejn l-obbligu għal min iressaq it-talba għal awtorizzazzjoni ta’ tqegħid fis-suq li jikkomunika lill-EMA informazzjoni kummerċjali sensittiva u l-garanzija ta’ protezzjoni msaħħa marbuta, taħt is-sigriet professjonali u s-sigriet kummerċjali, mal-informazzjoni hekk trażmessa lill-EMA.
Barra minn hekk, il-Qorti Ġenerali żiedet li kunsiderazzjonijiet ġenerali dwar il-protezzjoni tas-saħħa tal-bniedem lanqas ma jistgħu jkunu tali li jistabbilixxu li l-prinċipju ta’ trasparenza, f’dan il-każ, ikun partikolarment importanti tant li jista’ jipprevali fuq ir-raġunijiet li jiġġustifikaw ir-rifjut ta’ żvelar tad-dokumenti kontenzjużi. Konsegwentement, hija qieset li r-rikorrent ma weriex li n-neċessità li tiġi ggarantita t-trasparenza kienet tikkostitwixxi interess pubbliku superjuri li jiġġustifika l-iżvelar tad-data oskurata inkwistjoni.
Fid-dawl tal-kunsiderazzjonijiet preċedenti, il-Qorti Ġenerali qieset li ma kienx hemm iktar lok li tingħata deċiżjoni dwar it-talba għall-annullament tad-deċiżjoni kkontestata sa fejn din kienet tirrigwarda d-data żvelata wara rettifika u ċaħdet il-kumplament tar-rikors.
(
1
)	Konformement mar-Regolament (KE) Nru 726/2004 tal-Parlament Ewropew u tal-Kunsill tal‑31 ta’ Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta’ prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (ĠU Edizzjoni Speċjali bil-Malti, Kapitolu 13, Vol. 34, p. 229, u rettifika fil-ĠU 2023, L 92, p. 31).
(
2
)	Bis-saħħa tal-Artikolu 4(4) tar-Regolament (KE) Nru 1049/2001 tal-Parlament Ewropew u tal-Kunsill tat‑30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).
(
3
)	Konformement mal-Artikolu 4(4) tar-Regolament Nru 1049/2001 u tad-dokument EMA/729522/2016 tal‑4 ta’ Ottubru 2018, intitolat “European Medicines Agency policy on access to documents” (Politika tal-EMA dwar l-aċċess għal dokumenti).
(
4
)	Bis-saħħa tal-eċċezzjoni prevista fl-ewwel inċiż tal-Artikolu 4(2) tar-Regolament Nru 1049/2001.
(
5
)	Bis-saħħa tas-sitt paragrafu tal-Artikolu 263 u tat-tielet subparagrafu tal-Artikolu 297(2) TFUE.
(
6
)	Kif jirriżulta mill-kliem tal-premessa 13 tar-Regolament Nru 1049/2001.